钦定古今图书集成/明伦汇编/官常典/第665卷 > 宋
## 钦定古今图书集成/明伦汇编/官常典/第665卷 > 宋

宋王府有傅、长史、司马之名而不除，但置谘议参军、
翊善、教授之属。

按《宋史职官志》：“亲王府傅、长史、司马、谘议参军，友、记
室参军，王府教授、小学教授，傅及长史、司马，有其官
而未尝除。太平兴国八年，诸王出阁，楚王府置谘议
参军二员，翊善一员，陈王府置谘议、翊善各一员，韩
王、冀王、益王置翊善各一员。后又置记室及诸王府
侍讲一员，并以常参官兼充。”

〈注〉其后多不置谘议、翊善、记室，或止一员。

大中祥符九年，仁宗初封寿春郡王，置友二员，亦以
常参官兼充。天禧二年，进封昇王，友迁谘议，仍置记
室一员。又皇侄、皇孙侍教、南北伴读无定数。

〈注〉至道初，太宗以皇亲子孙就讲学，欲置侍讲之职，中书言：“按唐太宗改诸王侍读为奉诸王讲读

“今皇孙、皇侄皆环卫之职，请以教授为名。” 从之。选京朝官通经者充。其后，又令王府记室、翊善、侍讲分兼南、北宅教授。大中祥符二年，又有侍教之名。自是南、北院或有伴读。

凡诸宫皆有教授，初无定员。是年，英宗以宗室自率
府副率已上八百馀人，奉朝请者四百馀人，而教官
才六员，乃诏增置教授官。凡皇族年三十已上者百
一十三人，置讲书四员，年十五已上者三百九人，增
置教授五员，年十四已下者别置小学教授十二员，
并旧六为二十七员，以分教之。其子弟不率教，俾教
“授官本位尊长具名申大宗正司，量行戒责。教授官
不职，大宗正司密访以闻。”旧制，亲贤宅置讲书，绍兴
十二年改为府。教授掌教亲贤宅南班宗子。淳熙十
二年，诏建魏惠宪王府，置小学教授二员，以馆职兼
充，掌训。皇孙既长，趋朝谒，则不以小学名，而讲习如
故。自后，皇侄、皇孙皆置教授。

### 光宗绍熙元年复置嘉王府翊善

按：《宋史光宗本纪》：“绍熙元年，复置嘉王府翊善，以秘
书郎黄裳为之。”

绍熙三年七月甲申，增嘉王府讲读官二员。

按：《宋史光宗本纪》云云。

### 宁宗开禧二年七月乙巳置沂王府小学教授

按：《宋史宁宗本纪》云云。